शारदा सिन्हा

शारदा सिन्हा (1 अक्टूबर 1952 – 5 नवम्बर 2024) एक भारतीय लोक संगीत और हिन्दुस्तानी शास्त्रीय संगीत की गायिका थीं। वे मुख्यतः मैथिली, भोजपुरी और मगही भाषाओं में लोकगीत गाती थीं, और उन्हें बिहार कोकिला और भोजपुरी कोकिला के नाम से जाना जाता था। 

 प्रारंभिक जीवन 
शारदा सिन्हा का जन्म 1 अक्टूबर 1952 को बिहार के सुपौल ज़िले के रघोपुर प्रखंड के हुलास गाँव में एक भूमिहार परिवार में हुआ था। वे अपने पिता सुखदेव ठाकुर की नौ संतानों में इकलौती बेटी थीं। उनकी ससुराल बेगूसराय जिले के सिहामा गाँव में है।


 करियर 
शारदा सिन्हा ने अपने गायन की शुरुआत मैथिली लोकगीतों से की थी। वे छठ महापर्व पर गाए जाने वाले पारंपरिक गीतों के लिए विशेष रूप से जानी जाती हैं। उन्होंने भोजपुरी, मगही और हिंदी में भी कई लोकगीत गाए।

उन्होंने "काहे टोसे सजना" (मैंने प्यार किया), "तार बिजली" (गैंग्स ऑफ वासेपुर 2) जैसी फ़िल्मी गीतों में भी अपनी आवाज़ दी।

 छठ गीत 
शारदा सिन्हा की सबसे प्रसिद्ध कृतियाँ छठ पूजा के गीत हैं। "पाहिले पहिल छठी मईया", "सुपवो ना मिले माई", "केलवा के पात पर", "बहंगी लचकत जाए", "पटना के घाट पर", जैसे अनेक गीत आज भी बिहार और पूर्वांचल में छठ पूजा के दौरान गूंजते हैं।

 व्यक्तिगत जीवन एवं निधन 
शारदा सिन्हा का विवाह 1970 में ब्रजकिशोर सिन्हा से हुआ था। उनके दो संतान – पुत्र अंशुमान और पुत्री वंदना हैं। 2024 में पति की मृत्यु के कुछ सप्ताह बाद, 5 नवम्बर को AIIMS दिल्ली में 72 वर्ष की उम्र में शारदा सिन्हा का निधन हो गया। उनका अंतिम संस्कार पटना में राज्य सम्मान के साथ किया गया।

 पुरस्कार 
 1991 – पद्म श्री
 2000 – संगीत नाटक अकादमी पुरस्कार
 2018 – पद्म भूषण
 2025 – पद्म विभूषण (मरणोपरांत) 
 2015 - बिहार रत्न व बिहार गौरव

 संदर्भ 

 बाहरी कड़ियाँ 



श्रेणी:1952 में जन्मे लोग
श्रेणी:2024 में निधन
श्रेणी:भारतीय लोकगायक
श्रेणी:भारतीय महिला शास्त्रीय गायक
श्रेणी:बिहार के गायक
श्रेणी:हिन्दुस्तानी संगीत
श्रेणी:पद्म श्री प्राप्तकर्ता
श्रेणी:पद्म भूषण प्राप्तकर्ता
श्रेणी:पद्म विभूषण प्राप्तकर्ता
श्रेणी:सुपौल ज़िले के लोग